钦定古今图书集成/明伦汇编/交谊典/第063卷 > 宋册府元龟 > 《与雍州崔录事司马录事书》李峤
## 钦定古今图书集成/明伦汇编/交谊典/第063卷 > 宋册府元龟 > 《与雍州崔录事司马录事书》李峤

月日，三原县尉赵国李峤谨再拜致书于崔录事司
马录事执事：峤闻彩异彰施，不足以遇《离娄》之目；声
殊操畅，未可以接延陵之耳。况乎元黄莫主，宫征舛
节，将何以移于好事，藉赏知音者乎？伏惟公等思侔
天假，道合神契，清襟与秋水俱映，缛藻共春葩竞发。
风云感其声律，墙仞深其阃奥。羽陵缃简，遥开博综
之门；洞庭金石，近入铿锵之韵。固以重规坐右，连华
史笔，深匠思之真筌，毕文心之能事。峤学术芜浅，才
艺寡薄，弓冶遗业，独事斯文；而衣冠后进，多惭接武。
顷以三馀暇景，四时风月，斗酒娱乐，嘤鸣感召。春还
江北，时兴楚客之谣；木落淮南，乍动潘生之思。有同
狂简，无近《雅》什。不意频降德音，猥垂访逮。恭承嘉惠，
揣摩虚寡。鉴淄水而惭容，遵寿陵而恧步。但以萤烛
光耀，尚增辉于旸谷；畎浍微流，且朝宗于水府。敢缘
斯义，上呈如别。大夫摅思，空拟于堂高；小子裁章，顾
羞于调下。某再拜。